钦定古今图书集成/理学汇编/文学典/第098卷 > 沈周
## 钦定古今图书集成/理学汇编/文学典/第098卷 > 沈周

按《明外史》本传：“周字启南，长州人。祖澄，永乐间举人
材不就。所居曰西庄，日置酒款宾，人儗之。顾仲瑛伯
父贞吉、父恒吉，并抗隐操构有竹居，兄弟读书其中。
工诗善画，臧获亦解文墨。邑人陈孟贤乃陈五经继
之子，学有渊源。周少从之游，得其指授。年十一，游南
都，作《百韵诗》上巡抚侍郎崔恭，面试《凤凰台赋》，援笔”
立就，恭大嗟异。及长，书无所不览，文学左氏，诗学白
居易、苏轼、陆游，字学黄庭坚，尤工于画，评者谓为明
世第一。郡守欲荐周贤良，周筮《易》，得《遁》之九五，遂决
意隐遁。所居有水竹亭馆之胜，图书鼎彝，克牣错列，
四方名士过从无虚日，风流文彩，照映一时。奉亲至
孝，父殁，或劝之仕，对曰：“若不知母氏以我为命耶？奈
何干升斗禄离膝下。”母与邻媪欢媪，家被火，无所栖，
周延与母居，奉之若母居。恒厌入城市，于郭外置行
窝，有事一诣之。晚年匿迹惟恐不深。先后巡抚王恕、
彭礼咸礼敬之，欲留幕下，并以母老辞。有郡守征画
工绘屋壁，里人疾周者，入其姓名，遂被摄。或劝周谒
贵游以免，周曰：“往役，义也，谒贵游，不更辱乎？”卒供役
而还。巳而守入觐，铨曹问曰：“沈先生无恙乎？”守不知
所对，漫应曰：“无恙。”见内阁李东阳曰：“沈先生有牍乎？”
守益愕，复漫应曰：“有而未至。”守出，仓皇谒侍郎吴宽，
问沈先生何人，宽备言其状，乃向时画壁者也。比还，
谒周里舍，再拜引咎，索饭，饭之而去。周以母故，终身
不远游。母年九十九而终，周亦八十矣。又三年，以正
德四年卒。所作诗文、书画，并为世所爱重云。

按《苏州府志》：“沈周，字启南，人称石田先生，世居长洲
之相城里，曾祖良琛，始辟田以大其家。祖孟渊，父恒
吉，皆不仕，而以文雅称。周风骼洁修，眉目娟秀，外标
朗润，内蕴精明，书过目即能默识。凡经传子史百家、
山经地志、医方卜筮、稗官传奇，下至浮屠老子，亦皆
涉其要。掇其英华，发为诗，雄深辨博，开阖变化，神怪”
叠出，读者倾耳骇目。其体裁，初规白傅，忽变眉山，或
兼放翁，而周所得要自有不凡。近者书法涪翁，遒劲
奇崛，间作绘事，峰峦、烟云、波涛、花卉、鸟兽虫鱼，莫不
各极其态。或草草点缀，而意已足成，辄自题其上，时
称“二绝。”名人皆折节内交，自部使者郡县大夫，皆见
宾礼。缙绅东西行，过吴及后学好事者，日造其庐而
请焉。相城居长洲之东偏，其别业名“有竹居。”每黎明，
门未辟，舟已塞其港。周固喜客，至则相与䜩笑咏歌，
出古图书器物摸抚，品题酬对，终日不厌。间以事入
城，必择地之僻奥者潜焉，好事者已物色之，比至，则
屦满户外矣。周高致绝人，而和易近物，贩夫牧竖持
纸来索，不见难色。或为赝作，求题以售，亦欣然应之。
数年来，近自京师，远至闽、浙、川、广，无不购求其迹，以
为珍玩。风流文翰，照映一时。周自景泰间已有重名，
汪郡守浒欲举应贤良，不果。王端毅公巡抚南畿尤
重之，延问得失，而周终不及时政，曰：“吾野人也，于时
事何知焉？”然每闻时政得失，则忧喜形于颜面。人以
是知周非忘世者。初，周事亲，色养无违。母张以高寿
终，周以八十，而孺慕毁瘠，杖而后兴。弟病瘵终年与
同卧起。馆婺妹，抚孤侄，皆有恩义。尤喜奖掖后进，有
当其意者，为延誉不已。以正德四年八月二日卒，年
八十有三。所著有《石田稿》《石田文抄》《石田咏史补忘》
《客座新闻》《沈氏交游录》若干卷。